**Az ELTE 2019-es tehetséggondozási eredményeinek bemutatása**

**az Oktatásfejlesztési és Tehetségondozási Osztály munkájának alapján**

* **Képzések**

A hallgatók kari TDK konferenciákra, illetve OTDK-ra való felkészülését az ELTEpályázati forrásból és az Egyetem Tehetséggondozási Alapjából finanszírozva tematikus képzésekkel támogatja a tavaszi, valamint az őszi szemeszterben is. A képzések során az Egyetem több karának felkért oktatói irodalomkutatás; esszé-, dolgozat-, tanulmány- és cikkírás; poszter- és prezentációkészítés; előadói készségek témakörben tartottak előadásokat.Az OTDK-n való szereplésre rövidtanfolyamokon készültek a hallgatók, amelyek során a verseny szempontjainak megfelelő prezentáció készítést és szakmai előadások tartását gyakorolták.

2018-tól a nemzetköziesítés jegyében már angol nyelvű „Poster Making and Presentation Skills” tréning is megrendezésre kerül.

A hallgatók számára ezen felül a 2019-es tavaszi félévtől kezdődően szakdolgozat- és esszéírásra, illetve tudományos publikálásra fókuszáló kutatást segítő képzések, valamint kommunikációs tréningek (tudománykommunikációs Litfbeszéd tréning, illetve Érveléstechnika) is elérhetőek.

* **OTDK eredmények**

2019. évi XXXIV. OTDK-n az Egyetem két kara szervezett szekciót: a BTK a Humán Tudományi, míg a PPK a Pedagógiai, Pszichológiai, Andragógia és Könyvtártudományi Szekciójáért volt felelős.

A XXXIV. OTDK versenyre az Egyetem 10 karának 639 hallgatója 607 dolgozattal nevezett a az alábbi megoszlásban: az ÁJK hallgatói 57 dolgozattal, a BDPK 13 dolgozattal, a BGGYK-ról 8, a BTK-ról 192 dolgozattal, a GTI-ről 1 dolgozattal, az IK hallgatói 32, az PPK-ról 56 dolgozattal, a TáTK-ról 12, a TÓK hallgatói 12, valamint a TTK hallgatói 224 dolgozattal vettek részt az országos konferencián.

Az ELTE hallgatói 607 nevezett dolgozat közül 386 pályamunkát váltottak díjra a verseny során, így 420 szerző ért el helyezést, illetve részesült különdíjban.A 386 díjat nyert dolgozat közül 111 végzett első helyen, 92 második helyen, 51 harmadik helyen, és 132 kapott különdíjat.

* **Utazási pályázat**

Az Egyetem Tehetséggondozási Alapja pályázati formában támogatást nyújt az ELTE hallgatóinak és az őket kísérő oktatónak, kutatónak hazai és nemzetközi tanulmányi versenyeken, konferenciákon és workshopokon való részvételre, illetve tanulmányaikhoz kapcsolódó kutatóútjukhoz. A 2019-es első pályázati időszakban117 fő részesült ilyen támogatásban.

* **Új Nemzeti Kiválóság Program**

A 2017/18-as ÚNKP projekt keretében 2019. május 23-án megrendezett konferencián közel 350 fő tartott előadást kutatási témájáról. A 2018/19-es ÚNKP projekt megvalósítása összesen 321 fővel indult el szeptemberben. Ebből 109 fő fő graduális hallgató ’A’ kereten és a Tehetséggel fel! programban.

* **Pro Ingenio díjak**

Az Egyetem 2015-ben Pro Ingenio Nívódíjat és Pro Ingenio Elismerő Oklevelet alapított a kiemelkedő tehetséggondozási tevékenység, a minőségi felsőoktatás érdekében kifejtett oktatói munkásság méltánylására. A 2015-ös tapasztalatok alapján részletes kérdőívet és szempontrendszert dolgoztunk ki a pályázatok benyújtását segítendő. 2019-ben 3 nívódíj és 8 oklevél adományozásáról döntött a bizottság.

2019. szeptember 20.